Ef stjórnvöld ætla ekki að leggja meira í öryggisgæslu og upplýsingagjöf við gosstöðvarnar verður að auglýsa eftir sjálfboðaliðum úr ríkisstjórninni til að koma þangað og hjálpa til segir formaður björgunarsveitarinnar Þorbjarnar. Það sem til standi að gera sé bara dropi í hafið.
Stöðugur straumur fólks er að gosstöðvunum í Meradölum, hátt í 6.700 manns komu þangað í gær samkvæmt tölum frá Ferðamálastofu og í gær komu hátt í 6.700 manns að eldstöðvunum, á laugardag voru það 6.500 og dagana þar á undan á fimmta og sjötta þúsund á dag. Alltaf hefur eitthvað verið um að fólk slasist og það hefur síður en svo breyst. Jón Gunnarsson dómsmálaráðherra sagði í fréttum að til stæði að ráða landverði til að sinna störfum á gosstöðvunum.
Landverðir hjálpa rosalega, en tveir, eða tvö stöðugildi, ég veit ekki hvort er, er að mínu mati ekki nema helmingurinn af því sem þarf. Þetta er eiginlega dropi í hafið.
Segir Bogi Adolfsson formaður björgunarsveitarinnar Þorbjarnar í Grindavík. Ef tveir landverðir verði ráðnir komist þeir varla yfir annað en að vera við upphaf leiðar A. Hann segir að efla þurfi löggæslu, en það þýði að efla þurfi umdæmið, því lögreglan hafi í mörg önnur horn að líta.
Þetta er orðið svo mikið sem að við erum að gera, bílastæðagæsla, umferðarstýring aðstoð við lögregluna, ná í hinn og þennan, gefa nestið okkar, það var alveg komið út í það. Ef að ríkisstjórnin ætlar ekki að setja í þetta það sem þarf til þess að sinna þessu, þá er þetta náttúrlega ekkert flóknara en það að það verður bara að auglýsa eftir fólki úr ríkisstjórninni til þess að koma í sjálfboðastörf með okkur.

Áform um að ráða landverði til starfa á gosstöðvunum í Meradölum eru bara dropi í hafið, segir formaður björgunarsveitarinnar Þorbjarnar í Grindavík. Stöðugur straumur fólks hefur verið þangað í morgun. 